Document ID: 32001R0652

Komisijas Regula (EK) Nr. 652/2001
(2001. gada 30. marts),
ar kuru groza Regulu (EK) Nr. 23/2001, ar ko liellopu gaļas nozarē nosaka īpašus pasākumus, kuros ir atkāpes no Regulu (EK) Nr. 800/1999, (EEK) Nr. 3719/88, (EK) Nr. 1291/2000 un (EEK) Nr. 1964/82 noteikumiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1254/1999 par liellopu gaļas tirgus kopīgo organizāciju [1] un jo īpaši tās 29. panta 2. punkta a) apakšpunktu, 33. panta 12. punktu un 41. pantu,
tā kā:
(1) Veselības pasākumi, ko dažu trešo valstu iestādes govju sūkļveida encefalopātijas dēļ ir pieņēmušas attiecībā uz liellopu un šo dzīvnieku gaļas eksportu, ir radījušas nopietnas ekonomiskās sekas eksportētājiem.
(2) Ar Komisijas Regulu (EK) Nr. 23/2001 [2] ievieš pasākumus, lai mīkstinātu dažas no šīm nopietnajām sekām.
(3) Pasākumi, ko pieņēmušas šīs trešās valstis, joprojām ir spēkā, un dažos gadījumos tie ir pastiprināti.
(4) Pagarinot dažus termiņus, jāierobežo nelabvēlīgās sekas Kopienas eksportētājiem.
(5) Ņemot vērā situāciju, šai regulai jāstājas spēkā tūlīt.
(6) Šajā regulā paredzētie pasākumi ir saskaņā ar Liellopu gaļas pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 23/2001 2., 3. un 4. pantu aizstāj ar šādiem:
"2. pants
1. Eksporta licences, kas izdotas saskaņā ar Regulu (EK) Nr. 1445/95 un par ko iesniegts pieteikums līdz 2001. gada 20. februārim, ja to derīguma termiņš nebeidzās līdz 2000. gada 1. novembrim, pēc licenciāta pieprasījuma anulē un nodrošinājumu izmaksā atpakaļ.
2. Ja eksportētājs iesniedzis attiecīgu pieteikumu attiecībā uz produktiem, par kuriem līdz 2001. gada 20. februārim:
- nokārtotas muitas eksporta formalitātes vai kuriem piemērota kāda no Regulas (EEK) Nr. 565/80 4. un 5. pantā minētajām muitas kontroles procedūrām, Regulas (EEK) Nr. 3719/88 30. panta 1. punkta b) apakšpunkta i) daļā, Regulas (EK) Nr. 1291/2000 32. panta 1. punkta b) apakšpunkta i) daļā un Regulas (EK) Nr. 800/1999 7. panta 1. punktā un 34. panta 1. punktā paredzēto 60 dienu termiņu, kurā tie jāizved no Kopienas muitas teritorijas, pagarina līdz 210 dienām. Tomēr termiņš beidzas ne vēlāk kā 2001. gada 31. decembrī,
- nokārtotas muitas eksporta formalitātes, bet kuri vēl nebija izvesti no Kopienas muitas teritorijas vai kuriem piemērota kāda no muitas kontroles procedūrām, kas minētas Regulas (EEK) Nr. 565/80 4. un 5. pantā, eksportētājs atmaksā visas iepriekš izmaksātās kompensācijas un viņam izmaksā atpakaļ dažādos nodrošinājumus attiecībā uz šīm darbībām,
- nokārtotas muitas formalitātes un kuri izvesti no Kopienas muitas teritorijas, tos drīkst ievest atpakaļ un laist brīvā apgrozībā Kopienā. Eksportētājs atmaksā visas avansā izmaksātās kompensācijas, un viņam izmaksā atpakaļ dažādos nodrošinājumus attiecībā uz šīm darbībām,
- nokārtotas muitas formalitātes un kuri izvesti no Kopienas muitas teritorijas, tos drīkst ievest atpakaļ, piemērojot tiem neuzlikšanas režīmu brīvajā zonā, brīvajā noliktavā vai muitas noliktavā uz laiku, kas ir maksimāli 120 dienas, kamēr tie nav sasnieguši galamērķi; tas neietekmē kompensāciju izmaksu attiecībā uz faktisko galamērķi vai nodrošinājumu, kas iemaksāts par licenci.
3. pants
Ja līdz 2001. gada 20. februārim nav nokārtotas muitas eksporta formalitātes vai formalitātes, kas vajadzīgas, lai precēm piemērotu kādu no muitas kontroles procedūrām, kuras minētas Regulas (EEK) Nr. 565/80 4. un 5. pantā, attiecībā uz kopējo gaļas daudzumu, kas norādīts sertifikātā, kurš paredzēts Regulas (EEK) Nr. 1964/82 4. panta 1. punktā un kurš izdots līdz 2001. gada 20. februārim, tad neatkarīgi no Regulas (EEK) Nr. 1964/82 6. panta 1. punkta pirmās daļas eksportētājam, kas iesniedzis attiecīgu pieprasījumu, saglabā īpašo kompensāciju par daudzumiem, kas eksportēti un izlaisti patēriņam trešā valstī. Šādos gadījumos nepiemēro Regulas (EEK) Nr. 1964/82 6. panta 2. un 3. punkta prasības.
Iepriekšminētos noteikumus piemēro arī tad, ja šīs regulas 2. panta 2. punkta otrā vai trešā ievilkuma piemērošanas dēļ daļa no kopējā daudzuma, kas norādīts Regulas (EEK) Nr. 1964/82 4. panta 1. punktā minētajā sertifikātā, nav izlaista patēriņam trešā valstī.
4. pants
1. Uz eksportu, kas veikts ar licenci, par kuru pieteikums iesniegts līdz 2001. gada 20. februārim, neattiecas Regulas (EK) Nr. 800/1999 18. panta 3. punkta a) apakšpunkts, 18. panta 3. punkta b) apakšpunktā paredzētais 20 % samazinājums, ne arī attiecīgi 25. panta 1. punktā un 35. panta 1. punkta otrajā daļā paredzētais 10 % un 15 % palielinājums.
2. Ja tiesības uz kompensāciju ir zaudētas, Regulas (EK) Nr. 800/1999 51. panta 1. punkta a) apakšpunktā paredzētās sankcijas nepiemēro."
2. pants
Šī regula stājas spēkā nākamajā dienā pēc publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 30. martā

Labels: 3
17
15